
JURBARKO RAJONO SAVIVALDYBĖS TARYBA

	SPRENDIMAS

	[bookmark: _Hlk213323155]DĖL ŽEMĖS SKLYPO, UNIKALUS NR. (DUOMENYS NESKELBTINI), ESANČIO ADRESU: (DUOMENYS NESKELBTINI), PIRKIMO 


	2026 m. spalio 15 d.  Nr. TSP-328

	Jurbarkas



Vadovaudamasi Lietuvos Respublikos vietos savivaldos įstatymo 15 straipsnio 2 dalies 
19 punktu ir 4 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktu, Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos  Respublikos Vyriausybės 2017 m. gruodžio 13 d. nutarimu Nr. 1036 „Dėl žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ 10.1 papunkčiu, Jurbarko rajono savivaldybės taryba n u s p r e n d ž i a:
1. Pirkti žemės sklypą, unikalus Nr. (duomenys neskelbtini), esantį adresu: (duomenys neskelbtini).
[bookmark: _Hlk213665983]2. Pritarti žemės sklypo, unikalus Nr. (duomenys neskelbtini), esančio adresu: (duomenys neskelbtini), pirkimo ekonominiam ir socialiniam pagrindimui ir vertinimo kriterijų nustatymui, patvirtintam Jurbarko rajono savivaldybės administracijos direktoriaus  2026 m. spalio 14 d. įsakymu Nr. O1-2.1 E-726 „Dėl žemės sklypo, unikalus Nr. (duomenys neskelbtini), esančio adresu: (duomenys neskelbtini), pirkimo ekonominio ir socialinio pagrindimo nustatymo“ (pridedama).
3. Pavesti Jurbarko rajono savivaldybės administracijai organizuoti sprendimo 1 punkte nurodyto turto pirkimą Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašo, patvirtinto Lietuvos Respublikos Vyriausybės 
2017 m. gruodžio 13 d. nutarimu Nr. 1036 „Dėl žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ nustatyta tvarka, neskelbiamų derybų būdu. 
Šis sprendimas per vieną mėnesį nuo jo įteikimo dienos gali būti skundžiamas Lietuvos administracinių ginčų komisijos Klaipėdos apygardos skyriui (J. Janonio g. 24, Klaipėda) Lietuvos  Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų administraciniam teismui bet kuriuose teismo rūmuose (Vilniaus rūmai, Žygimantų g. 2, Vilnius; Kauno rūmai, A. Mickevičiaus g. 8A, Kaunas; Klaipėdos rūmai, Galinio Pylimo g. 9, Klaipėda; Šiaulių rūmai, Dvaro g. 80, Šiauliai; Panevėžio rūmai, Respublikos g. 62, Panevėžys) arba per Lietuvos teismų elektroninių paslaugų portalą (https://e.teismas.lt) Lietuvos  Respublikos administracinių bylų teisenos įstatymo nustatyta tvarka.

	Savivaldybės meras
	



Derino: 
Vicemerė G. Lukošienė
Administracijos direktorė R. Vančienė
Teisės ir civilinės metrikacijos skyriaus vyr. specialistė L. Merzlikina 
Tarybos posėdžių sekretorė D. Dačkauskaitė
Dokumentų ir viešųjų ryšių skyriaus administratorė sekretorė, 
pavaduojanti vyr. specialistą L. Onusaitienė
Infrastruktūros ir turto skyriaus vedėja J. Šeflerienė

Parengė Jolita Matulienė, tel. +370 615 35 781,  el. p.  jolita.matuliene@jurbarkas.lt

PRITARTA
Jurbarko rajono savivaldybės tarybos
2026 m. spalio     d. sprendimu Nr. TSP-

PATVIRTINTA
Jurbarko rajono savivaldybės
administracijos direktoriaus
2026 m. spalio 14 d. įsakymu Nr. O1-2.1 E-726

ŽEMĖS SKLYPO, UNIKALUS NR. (DUOMENYS NESKELBTINI), ESANČIO ADRESU: 
(DUOMENYS NESKELBTINI), PIRKIMO EKONOMINIS IR SOCIALINIS PAGRINDIMAS

I. BENDROJI DALIS

	1. Ekonominis ir socialinis pagrindimas parengtas vadovaujantis šiais teisės aktais:
	1.1. Lietuvos Respublikos vietos savivaldos įstatymu; 
	1.2. Lietuvos Respublikos viešųjų pirkimų įstatymu;
	1.3. Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašu, patvirtintu Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ (toliau – Aprašas).
	1.4. Jurbarko rajono savivaldybės administracijos direktoriaus 2026 m. rugsėjo 23 d. įsakymu Nr. O1-2.1 E-665 „Dėl komisijos ekonominiam ir socialiniam pagrindimui parengti bei vertinimo kriterijams nustatyti sudarymo“ sudarytos komisijos 2026 m. spalio 13 d. posėdžio sprendimu (protokolo Nr. R5-379). 

II. PROBLEMOS IŠKĖLIMAS

2. Jurbarko rajono savivaldybės administracijos Infrastruktūros ir turto skyrius, atsižvelgdamas į 2026 m. liepos 15 d. įvykusios Veliuonos seniūnijos išplėstinės seniūnaičių sueigos protokolą Nr. D10-VeS-8, nagrinėja galimybę pagerinti susisiekimą ir infrastruktūrą prie turistų lankomo kultūros paveldo objekto – Veliuonos piliavietės, vadinamos Pilaitėmis (unikalus Nr. 2056 Kultūros vertybių registre).
Šiuo metu prie minėto kultūros paveldo objekto veda tik lauko kelias, kuris yra pravažiuojamas išskirtinai sausuoju metų laiku. Tai riboja objekto prieinamumą, sukelia nepatogumų lankytojams ir stabdo vietos turizmo potencialo vystymą. Siekiant įrengti reikalavimus atitinkantį privažiavimo kelią, būtina visuomenės poreikiams įsigyti privataus (duomenys neskelbtini) nuosavybės teise valdomą 0,76 ha ploto žemės ūkio paskirties žemės sklypą (unikalus Nr. (duomenys neskelbtini), esantį (duomenys neskelbtini), prie Gystaus upelio.
Šis žemės sklypas fiziškai patenka į zoną, kurioje būtina formuoti saugų, techninius reikalavimus atitinkantį privažiavimo kelią bei automobilių apsisukimo ar stovėjimo aikšteles. Neįsigijus šio sklypo, neįmanoma suformuoti racionalios eismo schemos ir užtikrinti nuolatinio (visais metų laikais) pėsčiųjų bei transporto priemonių, įskaitant turistinį transportą bei specialiąsias tarnybas, judėjimo link kultūros paveldo objekto.
Ekonominis pagrindimas. Savivaldybės poreikiams įsigijus šį žemės sklypą, bus užtikrintas investicijų ilgalaikiškumas ir teisinio stabilumo garantas – kelio infrastruktūra bus formuojama savivaldybės valdomoje žemėje, išvengiant rizikų dėl trečiųjų asmenų pretenzijų ar naudojimosi apribojimų ateityje. Taip pat bus išvengta papildomų finansinių kaštų, susijusių su alternatyvių, techniškai sudėtingesnių ar ilgesnių apvažiavimo kelių projektavimu bei įrengimu, aplenkiant šią teritoriją, kas dėl vietovės reljefo (Gystaus upelio prieigos) būtų ekonomiškai neefektyvu.

Socialinis pagrindimas. Įsigijus sklypą ir įrengus infrastruktūrą, bus pasiekti šie socialiniai tikslai:
· Pagerintos turizmo ir lankymo sąlygos: užtikrintas patogus ir saugus pėsčiųjų bei transporto priemonių patekimas prie Veliuonos piliavietės bet kuriuo metų laiku.
· Kultūros paveldo aktualizavimas: sudarytos sąlygos didesniam lankytojų srautui, edukacinių ir kultūrinių veiklų plėtrai paveldo objekte.
· Regiono patrauklumo didinimas: sutvarkyta aplinka bei išvystyta infrastruktūra padidins Veliuonos seniūnijos ir viso Jurbarko rajono patrauklumą turistams bei investuotojams.
· Saugumo užtikrinimas: suformuotas techniškai tvarkingas kelias užtikrins saugų eismo organizavimą ir operatyvų specialiųjų tarnybų (greitosios pagalbos, gaisrinės) patekimą esant poreikiui.
(Duomenys neskelbtini) parduoda žemės sklypą, unikalus Nr. (duomenys neskelbtini), esantį (duomenys neskelbtini). Siekiama šį objektą įsigyti. Šis sprendimas yra ekonomiškai pagrįstas ir socialiai naudingas, nes leidžia pilna apimtimi užtikrinti visuomenės interesus.

III. SVARSTOMOS ALTERNATYVOS IR JŲ VERTINIMAS

3. Siūlomos alternatyvos:
• I alternatyva: nupirkti žemės sklypą, unikalus Nr. (duomenys neskelbtini), esantį (duomenys neskelbtini), Jurbarko rajono savivaldybės nuosavybėn visuomenės poreikiams tenkinti, sudarant sąlygas įrengti reikalavimus atitinkantį privažiavimo kelią.
• II alternatyva: nuomoti žemės sklypą, unikalus Nr. (duomenys neskelbtini), esantį (duomenys neskelbtini), Jurbarko rajono savivaldybės visuomenės poreikiams tenkinti.
4. Alternatyvų vertinimas:
• I alternatyva: Nupirkus žemės sklypą sudaromos sąlygos visiškai ir negrįžtamai įrengti privažiavimo kelią, užtikrinamas ilgalaikis savivaldybės poreikių tenkinimas, nes teritorija tampa savivaldybės nuosavybe. Tai leidžia racionaliai investuoti biudžeto lėšas į ilgalaikį infrastruktūros objektą (kelio dangą, drenažą, apsisukimo aikštelę), išvengiama galimų teisinių ginčų ar apribojimų dėl naudojimosi privačiu turtu ateityje.
• II alternatyva: Išsinuomojus žemės sklypą būtų ribotas savivaldybės disponavimo turtu mastas – negalima atlikti ilgalaikių kapitalinių kelio įrengimo darbų žemėje, kuri nepriklauso savivaldybei nuosavybės teise. Ilgalaikėje perspektyvoje nuomos išlaidos gali viršyti pirkimo kainą. Kyla didelės rizikos dėl nuomos sutarties nutraukimo, sąlygų keitimo ar nuompinigių didinimo, kas sukeltų grėsmę investuotoms kelio įrengimo lėšoms.
5. Įvertinus visas alternatyvas, atsižvelgiant į objekto pobūdį ir ilgalaikį tikslą – užtikrinti stabilų ir saugų patekimą prie Veliuonos piliavietės – ekonomiškai ir socialiai labiau pagrįsta yra 
I alternatyva – turto įsigijimas nuosavybės teise, nes ji užtikrina stabilumą, leidžia laisvai formuoti kelio infrastruktūros sprendinius ir pilnai tenkinti visuomenės poreikius.

IV. PIRKIMO BŪDAS

	6. Žemės sklypas turi būti perkamas vadovaujantis Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašu, patvirtintu Lietuvos Respublikos Vyriausybės 2017 m. gruodžio 13 d. nutarimu Nr. 1036. Vadovaujantis Aprašo 10.1 papunkčiu, pirkimas gali būti atliekamas neskelbiamų derybų būdu motyvuotu pirkimų komisijos arba už pirkimo vykdymą atsakingo asmens sprendimu, kadangi iš anksto yra žinoma konkreti nekilnojamojo daikto buvimo vieta prie Gystaus upelio, sklypas idealiai atitinka perkančiosios organizacijos (savivaldybės) poreikius suformuoti tiesioginį privažiavimą prie Pilaičių, o kitos alternatyvos to neužtikrina.

V. PIRKIMO KRITERIJAI

7. Pirkimo komisija, priimdama sprendimą dėl minėto nekilnojamojo turto pirkimo, turi vadovautis šiais kriterijais:
7.1. Perkamas turtas turi būti teisiškai įregistruotas Nekilnojamojo turto registre, atlikti tikslieji kadastriniai matavimai.
7.2. Perkamo žemės sklypo plotas (0,76 ha) ir ribos turi sutapti su kadastrinių matavimų byloje nurodytais duomenimis.
7.3. Žemės sklypui neturi būti taikomi trečiųjų asmenų teisių apribojimai (hipoteka, areštai ar kiti suvaržymai, išskyrus įstatymu nustatytas specialiąsias žemės naudojimo sąlygas dėl upelio apsaugos zonos).






































JURBARKO RAJONO SAVIVALDYBĖS ADMINISTRACIJOS
INFRASTRUKTŪROS IR TURTO SKYRIUS


AIŠKINAMASIS RAŠTAS

PRIE JURBARKO RAJONO SAVIVALDYBĖS TARYBOS SPRENDIMO „DĖL ŽEMĖS SKLYPO, UNIKALUS NR. (DUOMENYS NESKELBTINI), ESANČIO ADRESU: (DUOMENYS NESKELBTINI) PIRKIMO“  PROJEKTO

2026 m. spalio 15 d.
Jurbarkas

	1. Parengto projekto tikslai ir uždaviniai.

	Pritarti žemės sklypo, unikalus Nr. (duomenys neskelbtini), esančio adresu: (duomenys neskelbtini), įsigijimui.

	2. Kaip šiuo metu yra sureguliuoti projekte aptarti klausimai.

	Žemės sklypas, unikalus Nr. (duomenys neskelbtini), esantis adresu: (duomenys neskelbtini) nuosavybės teise priklauso privačiam asmeniui, patenka į projektuojamos teritorijos vidinę dalį bei fiziškai trukdo įgyvendinti suplanuotus projekto sprendinius.

	3. Kokių pozityvių rezultatų laukiama.

	Siekiama šį objektą įsigyti. Šis sprendimas yra ekonomiškai pagrįstas bei socialiai naudingas, todėl leistų visiškai įgyvendinti projektą bei užtikrinti visuomenės interesus.

	4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.

	Neigiamų priimto sprendimo pasekmių nenumatoma.

	5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą.

	Lietuvos Respublikos vietos savivaldos įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Lietuvos Respublikos Vyriausybės 
2017 m. gruodžio 13 d. nutarimas Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“. 

	6. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), konkretūs finansavimo šaltiniai.
Žemės sklypo pirkimo finansavimo šaltinis – Jurbarko rajono savivaldybės biudžeto lėšos, pirkimo kainos  nustatymo pagrindas – turto vertės nustatymo ataskaita. 

	7. Ar reikalingas projekto antikorupcinis vertinimas.
Individualaus pobūdžio teisės aktams antikorupcinis vertinimas nereikalingas.

	8. Projekto iniciatorius, autorius ar autorių grupė.

	Infrastruktūros ir turto skyrius

	9. Kiti, autorių nuomone, reikalingi pagrindimai ir paaiškinimai.
Nėra

	10. Sprendimas įteikiamas (kam ir kiek egz.).

	Rengėjai 1 egz.



Parengė Jolita Matulienė 2026-10-
